CELEX: 61988CO0152(01)
Language: el
Date: 1992-01-17 00:00:00
Title: Διάταξη του Δικαστηρίου (πέμπτο τμήμα) της 17ης Ιανουαρίου 1992. # Sofrimport SARL κατά Επιτροπής των Ευρωπαϊκών Κοινοτήτων. # Κοινοτικά μέτρα διασφαλίσεως - Εξωσυμβατική ευθύνη - Κατάργηση δίκης. # Υπόθεση C-152/88.

ΔΙΆΤΑΞΗ ΤΟΥ ΔΙΚΑΣΤΗΡΊΟΥ (πέμπτο τμήμα)
      της 17ης Ιανουαρίου 1992 (
            *1
         )
      Στην υπόθεση C-152/88,
      
         Sofrimport SARL, εταιρία γαλλικού δικαίου με έδρα το Παρίσι, εκπροσωπούμενη από τους Η. J. Bronkhorst, δικηγόρο Χάγης με δικαίωμα παραστάσεως ενώπιον του Hoge Raad, και Ε. Η. Pijnacker Hordijk, δικηγόρο Άμστερνταμ, με αντίκλητο στο Λουξεμβούργο τον δικηγόρο Jacques Loesch, 8, rue Zithe,
      προσφεύγουσα-ενάγουσα,
      κατά
      
         Επιτροπής των Ευρωπαϊκών Κοινοτήτων, εκπροσωπούμενης από τον Peter Oliver, μέλος της Νομικής Υπηρεσίας της, με αντίκλητο στο Λουξεμβούργο, τον Roberto Hayder, εκπρόσωπο της Νομικής Υπηρεσίας, Centre Wagner, Kirchberg,
      καθής-εναγομένης,
      που έχει ως αντικείμενο αφενός μεν αίτηση ακυρώσεως των κανονισμών ( ΕΟΚ ) 962/88 και 984/88 της Επιτροπής, της 12ης και 14ης Απριλίου 1988 αντίστοιχα, για την αναστολή της εκδόσεως πιστοποιητικών εισαγωγής για τα επιτραπέζια μήλα καταγωγής Χιλής ( ΕΕ L 95, σ. 10, και L 98, σ. 37, αντίστοιχα ), και του κανονισμού ( ΕΟΚ) 1040/80 της Επιτροπής, της 20ής Απριλίου 1988, που καθορίζει τις ποσότητες κατά την εισαγωγή επιτραπέζιων μήλων καταγωγής τρίτων χωρών και τροποποιεί τον κανονισμό 962/88 ( ΕΕ L 102, σ. 23 ), αφετέρου δε αγωγή αποζημιώσεως,
      ΤΟ ΔΙΚΑΣΤΗΡΙΟ ( πέμπτο τμήμα ),
      συγκείμενο από τους R. Joliet, πρόεδρο τμήματος, Sir Gordon Slynn, J. C. Moitinho de Almeida, G. C. Rodriguez Iglesias και M. Zuleeg, δικαστές,
      γενικός εισαγγελέας: G. Tesauro
      γραμματέας: J.-G. Giraud
      αφού άκουσε τον γενικό εισαγγελέα,
      εκδίδει την ακόλουθη
      Διάταξη
      
               1
            
            
               Με παρεμπίπτουσα απόφαση της 26ης Ιουνίου 1990, το Δικαστήριο (πέμπτο τμήμα), επιφυλαχθέν ως προς τα δικαστικά έξοδα, ακύρωσε, σύμφωνα με το αίτημα της προσφυγής, τους κανονισμούς (ΕΟΚ) 962/88 και 984/88 της Επιτροπής, της 12ης και 14ης Απριλίου 1988 αντίστοιχα, καθώς και τον κανονισμό (ΕΟΚ) 1040/88 της Επιτροπής, της 20ής Απριλίου 1988, καθόσον οι κανονισμοί αυτοί αφορούν τα προϊόντα που οδεύουν προς την Κοινότητα, και υποχρέωσε την Ευρωπαϊκή Οικονομική Κοινότητα να αποκαταστήσει τη ζημία που είχε υποστεί η προσφεύγουσα-ενάγουσα ( στο εξής: προσφεύγουσα) λόγω της εφαρμογής των κανονισμών (ΕΟΚ) 962/88, 984/88 και 1040/88.
            
         
               2
            
            
               Το Δικαστήριο κάλεσε τους διαδίκους να προσδιορίσουν το ύψος της αποζημιώσεως με κοινή συμφωνία και βάσει αντικειμενικών στοιχείων, εντός προθεσμίας δώδεκα μηνών, η οποία παρατάθηκε με Διάταξη του Δικαστηρίου της 11ης Ιουλίου 1991 μέχρι τις 31 Δεκεμβρίου 1991.
            
         
               3
            
            
               Επιπλέον, το Δικαστήριο επιδίκασε τόκους επί του ποσού αυτού, προς 8 % από την ημέρα της δημοσιεύσεως της αποφάσεως.
            
         
               4
            
            
               Με έγγραφο που κατατέθηκε στη Γραμματεία του Δικαστηρίου στις 21 Νοεμβρίου 1991, η Επιτροπή γνωστοποίησε στο Δικαστήριο ότι οι διαπραγματεύσεις μεταξύ των διαδίκων είχαν καταλήξει σε συμφωνία και ότι η αποζημίωση που είχε συμφωνηθεί με την προσφεύγουσα της καταβλήθηκε τον Οκτώβριο 1991. Με τηλεομοιοτυπία που περιήλθε στη Γραμματεία του Δικαστηρίου στις 21 Νοεμβρίου 1991 η προσφεύγουσα επιβεβαίωσε ότι είχε επιτευχθεί συμφωνία σχετικά με το ύψος της καταβλητέας αποζημιώσεως.
            
         
               5
            
            
               Υπό τις συνθήκες αυτές, το Δικαστήριο διαπιστώνει ότι η διαφορά μεταξύ των διαδίκων της προκειμένης υποθέσεως έχει διακανονιστεί, εκτός όσον αφορά τα δικαστικά έξοδα, και ότι συνεπώς δεν χρειάζεται να αποφανθεί επί του ύψους της αποζημιώσεως.
            
         
               6
            
            
               Όσον αφορά τα δικαστικά έξοδα, το άρθρο 69, παράγραφος 2, του κανονισμού διαδικασίας ορίζει ότι ο ηττηθείς διάδικος καταδικάζεται στα δικαστικά έξοδα, η δε παράγραφος 6 του ίδιου αυτού άρθρου ορίζει ότι, σε περίπτωση καταργήσεως της δίκης, το Δικαστήριο κανονίζει τα έξοδα κατά την κρίση του.
            
         
               7
            
            
               Δεδομένου ότι με την απόφαση της 26ης Ιουνίου 1990 και με τη συμφωνία που επιτεύχθηκε μεταξύ των διαδίκων έγιναν ουσιαστικά δεκτά τα αιτήματα της προσφεύγουσας, στα δικαστικά έξοδα πρέπει να καταδικαστεί το καθού κοινοτικό όργανο, περιλαμβανομένων και των εξόδων της διαδικασίας λήψεως ασφαλιστικών μέτρων.
            
          
            
               Για τους λόγους αυτούς,
               ΤΟ ΔΙΚΑΣΤΗΡΙΟ ( πέμπτο τμήμα )
               διατάσσει:
            
          
            
               
                        1)
                     
                     
                        Καταργείται η δίκη, όσον αφορά το ύψος της αποζημιώσεως στην υπόθεση C-152/88.
                     
                  
          
            
               
                        2)
                     
                     
                        Καταδικάζει την Επιτροπή των Ευρωπαϊκών Κοινοτήτων στα δικαστικά έξοδα, περιλαμβανομένων και των εξόδων της διαδικασίας λήψεως ασφαλιστικών μέτρων.
                     
                  
          
               
                  
                     Λουξεμβούργο, 17 Ιανουαρίου 1992.
                     
                        
                           Ο Γραμματέας
                           J.-G. Giraud
                        
                        
                           Ο Πρόεδρος του πέμπτου τμήματος
                           R. Joliet
                        
                     
                  
               
            (
            *1
         )	Γλώσσα διαδικασίας: η αγγλική.